12. oktober 2022

|  |
| --- |
|  |
| Sendt til uim@uim.dk, tvh@uim.dk og mami@uim.dk  henvisning til sags nr. 2021-18346. |
| Ministeriets sagsnummer. 2021-18346. |
|  |

**Hermed DRC Dansk Flygtningehjælps bemærkninger til udkast til forslag til lov om ændring af udlændingeloven og forskellige andre love (Ændring af udvisningsreglerne samt indsættelse af reglerne om udvisning af udlændinge omfattet af EU-reglerne)**

Udlændinge- og Integrationsministeriet har d. 21. september 2022 sendt ovenstående lovforslag i høring med en frist for eventuelle bemærkninger d. 12. oktober. DRC Dansk Flygtningehjælp sætter pris på muligheden for at fremkomme med bemærkninger til det fremsendte lovforslag. DRC Dansk Flygtningehjælp skal dog opfordre til, at der fremover meddeles en længere høringsfrist end blot tre uger.

Først og fremmest ser DRC Dansk Flygtningehjælp med beklagelse på, at man med udkastet til lovforslag foretager det endelige opgør med den såkaldte trappestigemodel, hvori der i overensstemmelse med principperne i Flygtningekonventionen er indarbejdet en særlig beskyttelse af flygtninge. Flygtninge skal ligesom alle andre straffes for eventuelle kriminelle handlinger, men i lyset af deres særlige forhold er der grund til at yde dem en særlig beskyttelse mod udvisning til det hjemland, som de er flygtet fra. Efter de senere års mange stramninger i udvisningsreglerne er der i de nugældende regler alene en begrænset, men dog vigtig, flig af en sådan særlig beskyttelse tilbage. DRC Dansk Flygtningehjælp skal beklage, at man med de foreslåede regler helt ligestiller flygtninge med andre udlændinge, og således ikke anerkender flygtninges særlige situation i relation til udvisning.

DRC Dansk Flygtningehjælp ser derudover med beklagelse på de seneste års generelle udvikling, hvor det er beslutningstagernes hensigt, at gå til ”kanten af konventionerne” og dermed alene yde den absolutte minimumsbeskyttelse i henhold til menneskerettighederne. Der skal således ske udvisning medmindre det *med sikkerhed* kan konstateres, at en udvisning er i strid med internationale forpligtelser. I en verden, hvor demokrati og menneskerettigheder er under pres, er det forstemmende igen at se, at Danmark med åbne øje vælger at løbe en ikke ubetydelig risiko for at udvise mennesker i strid med deres menneskerettigheder og vores internationale forpligtelser – at man hellere vil udvise en udlænding for meget, uanset de alvorlige konsekvenser det kan have for den pågældende, end en ’for lidt’.

DRC Dansk Flygtningehjælp bemærker hertil, at Danmark i forvejen har strenge udvisningsregler, så man i dag udvises også for mindre alvorlig kriminalitet og forseelser. Fx kan dokumentfalsk i form af fremvisning af et forfalsket togkort eller overtrædelser af ordensforskrifter på Kærshovedgård føre til udvisning. Ligesom udvisning også finder i sted i sager, hvor den pågældende af retssystemet anses for at være for syg til at idømmes fængselsstraf og i stedet idømmes en behandlingsdom.

DRC Dansk Flygtningehjælp bemærker derudover, at der tilsyneladende er tale om lovgivning, der kun i begrænset eller måske endda intet omfang vil have reel betydning i udvisningssager, givet at langt de fleste former for kriminalitet allerede er undtaget fra trappestigemodellen. Det fremgår ikke klart af udkastet til lovforslag eller bemærkninger, i hvilke tilfælde man forventer, at der fremover vil kunne ske udvisning som følge af de foreslåede ændringer.

DRC Dansk Flygtningehjælp skal beklage, at lovforslaget, også selvom det meget vel kan få yderst begrænset eller endda ingen betydning i udvisningssagerne, risikerer at skabe yderligere mistillid og negativ opmærksomhed omkring flygtninge/asylansøgere og andre udlændinge i Danmark, hvoraf langt de fleste er lovlydige mennesker, der arbejder hårdt for at blive integrerede i og bidrage til det danske samfund.

Med venlig hilsen,

Charlotte Slente

Generalsekretær

DRC Dansk Flygtningehjælp